Selainkäyttöön perustuvaa mainontaa kampanjoidaan - Mediaviikko - Viestinnän ja median uutisia
Uutiset, Markkinointi & Mainonta, | perjantaina 21.11.2014 - Toimitus
Laaja joukko suomalaisia media-alan toimijoita on käynnistänyt kampanjan, joka valistaa kuluttajia selainkäyttöön perustuvasta verkkomainonnasta. Kampanja on osa Euroopan laajuista kuluttajavalistuskampanjaa, jota vetää EDAA, The European Interactive Digital Advertising Alliance.
Kampanjan tavoite on tarjota tietoa siitä, kuinka selainkäyttöön perustuva kohdennettu verkkomainonta toimii.
Suuret suomalaiset mediatalot ja mainosverkostot ovat tarjonneet kampanjalle mainosinventaaria sivuiltaan. Kampanja käynnistyi 17.11., ja se kestää kuudesta kahdeksaan viikkoa. Tavoitteena on kerätä yli 25 miljoonaa impressiota ja tavoittaa noin 30 prosenttia Suomen internetkäyttäjistä.
Euroopan laajuisen kampanjan on kehittänyt ja rahoittanut EDAA. Mainoskampanja on suunniteltu yhdessä Mediacomin Beyond Advertising -osaston kanssa. Mainosbannerit kehottavat ottamaan selvää, miten kuluttajan näkemät mainokset toimivat. Mainoksissa näkyy myös sininen kolmikulmainen kuvake, joka on liitetty selainkäyttöön perustuvaan mainontaan Suomessa ja EU:ssa viimeisten muutaman vuoden ajan.
Mainosta klikkaamalla pääsee sivulle, jossa kerrotaan verkkomainonnan roolista, kuinka mainonnalla rahoitetaan sisältöä ja palveluita sekä miten kuluttaja voi itse hallinnoida hänelle näytettäviä mainoksia. Sivulla on myös video, joka selittää selainkäyttöön perustuvan mainonnan periaatteet.
Kampanjasivulta pääsee eteenpäin Your Online Choices -sivulle, joka tarjoaa syvempää tietoa siitä, kuinka dataa kerätään ja käytetään mainonnan kohdentamiseen ja millaisia vaihtoehtoja kuluttajalla on hänelle näytettävän mainonnan hallinnoimiseen.
Selainkäyttöön perustuvassa mainonnassa näkyvä sininen kuvake on osa yhteiseurooppalaista, EDAA:n käynnistämää itsesääntelyhanketta. Hankkeessa ovat mukana myös Euroopan Komissio, IAB Europe, EASA, EACA sekä muut media-alan kansainväliset kattojärjestöt alajärjestöineen.
Suomen-kampanjaa koordinoivan IAB Finlandin toiminnanjohtaja Birgitta Takala pitää tärkeänä, että verkkomainonnan prosessien läpinäkyvyyttä lisätään.
”Selainkäyttöön perustuva mainonta tarjoaa kuluttajalle verkossa juuri häntä kiinnostavaa mainontaa. On tärkeää, että olemme mukana koko EU:n aluetta koskevassa itsesääntelyohjelmassa. Ala haluaa tarjota kuluttajille heitä kiinnostavaa mainontaa läpinäkyvästi ja tietosuojaa kunnioittaen.”
Suomi on Euroopan kuudes maa, joka käynnistää kuluttajavalistuskampanjan ja itsesääntelyhankkeen. Toivomme, että kampanja herättää kuluttajien kiinnostuksen Suomessa samalla tavalla kuin muissa maissa, sillä tämä edistää läpinäkyvyyttä sekä kuluttajan mahdollisuutta valita ja vaikuttaa mainontaan.
Mainonnan eettisen neuvoston (MEN) alajaosto käsittelee Suomessa kuluttajien selainkäyttöön perustuvaa mainontaa koskevat valitukset. Itseääntelykäytäntö perustuu EASA:n suosituksiin selainkäyttöön perustuvasta mainonnasta.